ด้านได้ อายอด (who Dares Winns)
&#8220;The intelligent investor is likely to need considerable will power to keep from following the crowd.&#8221; Benjamin Graham
25 ต.ค. 2554

“The intelligent investor is likely to need considerable will power to keep from following the crowd.” Benjamin Graham
โดย..ธีระ ภู่ตระกูล
เป็นอีกครั้งที่เศรษฐกิจโลกกำลังเผชิญกับวิกฤตของความวุ่นวายที่ไม่มีวันจบสิ้น เมื่อเศรษฐกิจของโลกกำลังชะลอตัวอย่างรวดเร็ว และเศรษฐกิจประเทศที่กำลังพัฒนาอยู่ระหว่างวิกฤตเงินเฟ้อกับภาวะถดถอยของเศรษฐกิจ คำนิยามเหล่านี้อาจดูเหมือนเป็นคำพูดเดิมๆ แต่ผมคิดว่าผมเคยดูหนังเรื่องนี้มาแล้ว ทุกอย่างดูมืด 8 ด้าน และทุกคนกำลังเดินไปสู่ทางหนีตายพร้อมๆ กัน
ที่ผ่านมา ความผันผวนของตลาดทำให้นักลงทุนส่วนมากตัดสินใจโดยใช้อารมณ์ที่ไร้เหตุผล ผลที่ได้รับคือ นักลงทุนมักจะซื้อแพง ขายถูก ซึ่งขึ้นอยู่กับความรู้สึกแทนที่จะขึ้นอยู่กับกลยุทธ์การลงทุนที่ได้มีการพิสูจน์มาแล้ว สำหรับการลงทุนระยะยาวลองมองดูช่วง 12 ปีที่ผ่านมา หนึ่งในการไหลเข้าตลาดหลักทรัพย์สหรัฐ ของตราสารทุน หรือการซื้อหุ้นเป็นจำนวนมากเกิดขึ้นใน 3 เดือนแรกของ พ.ศ. 2543 ซึ่งเป็นเวลาเดียวกับที่ตลาดอยู่ที่จุดสูงสุด และหนึ่งในการไหลออกครั้งใหญ่ที่สุดของตราสารทุนเกิดขึ้นระหว่างเดือน 69 ของปี พ.ศ. 2545 ซึ่งเป็นช่วงเดียวกับที่ตลาดตกต่ำที่สุด และในช่วงที่ผ่านมาไม่นานนี้ การเทขายหุ้นที่ใหญ่ที่สุดเกิดขึ้นในช่วง 3 เดือนสุดท้ายของปี พ.ศ. 2551 เพียงแค่ไม่กี่สัปดาห์ก่อนที่ตลาดตกต่ำสุดเมื่อเดือน มี.ค. 2552
จากประสบการณ์ของผม ผมมองว่าหากคุณเดินตามฝูง กล่าวคือ คุณตัดสินใจตามกลุ่มคน คุณมีโอกาสขาดทุนมากกว่ากำไร โดยเฉลี่ย ร้อยละ 80 ของนักลงทุนจะไม่ประสบความสำเร็จ เนื่องจากพวกเขาใช้ “สัญชาตญาณในการเดินตามฝูง (Herd instinct)” จากประวัติศาสตร์จะเห็นได้ ตลาดมีทั้งขึ้นและลง ถึงแม้ว่าอาจจะมีการขาดทุนในระยะสั้น แต่ตลาดมักจะกลับตัวโดยให้ผลตอบแทนกับการลงทุนระยะยาวที่สูงขึ้น หากคุณยังลงทุนอยู่ คุณน่าจะได้รับผลประโยชน์จากการกลับตัวของตลาด นักลงทุนระยะยาวทราบถึงความเป็นไปได้ของตลาดที่จะกลับตัว และทราบถึงผลประโยชน์ของการยึดหลักการลงทุนระยะยาว ไม่มียุทธศาสตร์การลงทุนใดที่จะรับประกันว่าคุณจะได้กำไร ผลตอบแทนของการลงทุนมีความแปรผันและเปลี่ยนแปลงตลอดเวลา เป็นไปได้ที่คุณจะขาดทุนในการลงทุนในทุกรูปแบบ แต่หากคุณจะตัดอัตราความสูญเสีย (Cut loss) ในภาวะตลาดตกต่ำ คุณอาจไม่สามารถหาทุนคืนได้เป็นเวลานาน ชาร์ต ด้านล่างจะอธิบายว่าผมหมายความว่าอย่างไร สมมติว่าพอร์ตหุ้นของคุณกำลังประสบปัญหาขาดทุนอยู่ที่ร้อยละ 50 คุณจะต้องทำกำไรได้เท่าตัว (100%) เพื่อจะทำให้พอร์ตของคุณมีมูลค่าเท่าเดิม หากคุณชูธงขาวและตัดอัตราการขาดทุน ณ จุดนี้ โดยนำเงินที่เหลือไปฝากธนาคารในอัตราดอกเบี้ยร้อยละ 2 ต่อปี คุณจะต้องใช้เวลา 35 ปี ก่อนที่จะได้เงินต้นกลับมา แต่หากคุณยังยึดหลักการลงทุนในระยะยาวและพร้อมที่จะสู้ต่อในช่วงที่ตลาดตกต่ำ เมื่อตลาดกลับตัวและมีผลตอบแทนประมาณร้อยละ 10 ต่อปี คุณจะได้ทุนคืนในเวลาที่สั้นกว่า หรือประมาณ 7.5 ปี
ภาวะตกต่ำของตลาดและความผันผวนของตลาดเป็นเรื่องปกติ โดยเกิดขึ้นประมาณทุกสองปีมีครั้ง ตั้งแต่ปี พ.ศ. 2485 นักลงทุนที่ฉลาดจะทราบว่า ภาวะตลาดตกต่ำและความผันผวนของตลาด จะเป็นช่วงโอกาสที่ดีในการซื้อ โดยการเพิ่มมูลค่าการลงทุนหลังช่วงตลาดตกต่ำ คุณจะได้รับประโยชน์จากราคาหุ้นที่ถูกลง กลยุทธ์นี้เรียกกันว่า Dollar Cost Averaging คุณไม่มีเหตุอะไรที่ต้องวิตกกังวลหากพอร์ต การลงทุนของคุณมีการกระจายการลงทุนที่ดีและคุณมีเป้าหมายที่จะลงทุนระยะยาว คุณควรจะเปลี่ยนสถานการณ์ให้เป็นโอกาสสำหรับคุณ ลองทำตัวสวนกระแสกับคนอื่นสักครั้ง ตามที่ Benjamin Graham นักลงทุนชื่อดัง เคยพูดไว้ว่า “นักลงทุนที่ฉลาด จะต้องมีความสามารถ/อำนาจจิต พอที่จะไม่ทำตามฝูงชน” 
ในหนังสือชื่อดังของเขา 2 เล่ม กล่าวคือ Security Analysis และ The Intelligent Investor เขาได้เขียนไว้ว่า ผู้ถือหุ้นควรจะนึกว่าตนเป็นหุ้นส่วนในธุรกิจ และไม่ควรจะวิตกกังวลเกี่ยวกับความแปรผันของราคาหุ้น นักลงทุนไม่ผิดและไม่ถูกหากคนอื่นเห็นด้วยหรือไม่เห็นด้วยกับเขา เขาทำถูกเพราะข้อมูลและการวิเคราะห์ของเขาถูกต้อง ในแต่ละวันที่มีการซื้อขาย นักลงทุนจะได้รับการเสนอราคาซื้อและราคาขายของหุ้นของเขา นักลงทุนมีอิสรภาพในการเห็นด้วยและไม่เห็นด้วยกับราคาหุ้นที่ได้รับการเสนอ นักลงทุนไม่ควรให้สถานะของตลาดเป็นตัวกำหนดมูลค่าของหุ้นของเขา เขาควรจะได้กำไรจากความผิดพลาดของตลาด แทนที่จะร่วมในความผิดพลาดดังกล่าว นักลงทุนจะได้ประโยชน์มากกว่าในการเฝ้าดูผลดำเนินการของบริษัทของเขา และรอรับเงินปันผล แทนที่จะกังวลเกี่ยวกับพฤติกรรมที่ไร้เหตุผลของตลาด